Pampoenfees: Kan jy dié wêreldrekord verbeter?Hugo le Roux se yslike wenpampoen (Foto: Verskaf) Nadat Hugo le Roux se yslike wenpampoen verlede jaar die skaal op 556 kg laat kreun het, maak meer as 50 ander “bobaas-pampoenkwekers” vanjaar wéér gereed om dié landwye rekord die stryd aan te sê. Le Roux is verlede jaar tydens die Goliat-van-Gat-pampoenfees in Silverton in Pretoria as Suid-Afrika se pampoenkoning aangewys. Dit was die derde agtereenvolgende keer dat hy dié kompetisie gewen het – en dít nadat sy eerste pampoen maar ŉ skrapse 80 kg geweeg het. Pampoenkwekers maak egter nou weer reg om hul pampoene vir die agtste Giant Pumpkin Festival in Heidelberg in die Wes-Kaap in te skryf. Corné van Greunen was verlede jaar die wenner van dié kompetisie met sý bielie van ŉ pampoen wat 519,5 kg geweeg het. Suid-Afrikaners kon egter nog nie naby aan die wêreldrekord vir die grootste pampoen kom nie. Mathias Willemijns van België het in 2016 ŉ allemintige pampoen van 1 190,5 kg gekweek – ŉ pampoen wat tot vandag die wêreldrekord behou. “As jou pampoen het wat dit verg om deel te neem, kan jy nog tot op 24 Maart inskryf en sodoende ŉ kans staan om ŉ deel van R35 000 te wen. Addisionele prysgeld sal ook gegee word aan die kweker wat ŉ nuwe Suid-Afrikaanse of wêreldrekord stel,” lui ŉ verklaring van die organiseerders. Die Giant Pumpkin Festival het onder meer ook stalletjies, 4X4-ritte en musiek. Al die geld wat by die fees gemaak word, sal in Heidelberg teruggeploeg word. Vir meer inligting en inskrywingsvorms, besoek die Giant Pumpkin Festival-webwerf. Corné van Greunen se wenpampoen (Foto: Verskaf)